பாடம் 15
கிதியோன் சிலரை மட்டும் தெரிந்துகொள்ளத் தேவன் அனுமதித்தல்
நோக்கம்: நாம் நம் சொந்த பலத்தை அல்ல, தேவனுடைய வல்லமையை நம்ப வேண்டும் என்பதைப் பிள்ளைகளுக்குக் காட்டுதல்.
வேத வாசிப்பு: நியாயாதிபதிகள் 7:1-7
மனப்பாட வசனம்: சங்கீதம் 98:1 – “[கர்த்தருடைய] வலதுகரமும் அவருடைய பரிசுத்த புயமும் ரட்சிப்பை உண்டாக்கினது …”
பாடத்தை அளித்தல்
தொடக்கப் புள்ளி
ஒரு போர்வீரன் எப்படி இருக்க வேண்டும் என்று வகுப்பினர் நினைக்கிறார்கள் என்று கேளுங்கள். எடுத்துக்காட்டு: அவன் தைரியமுள்ளவனாய், நன்கு பயிற்சி பெற்றவனாய், விழிப்புள்ளவனாய், தன் தளபதிகளுக்குக் கீழ்ப்படிகிறவனாய் இருக்க வேண்டும்.
பாடத்தின் முக்கிய குறிப்புகள்
1. எதிரிகளான மீதியானியரின் மிகப் பெரிய படைக்கு எதிராக இஸ்ரவேல் வீரர்களை வழிநடத்த தேவன் கிதியோனை அழைத்தார் (7:1). தன் வீரர்களை வழக்கத்துக்கு மாறான முறையில் தெரிந்தெடுக்கும்படி தேவன் கிதியோனுக்கு அறிவுறுத்தினார்.
2. இஸ்ரவேலிலிருந்து பலர் கிதியோனின் படையில் சேர வந்தனர். ஆனால் தேவன் கிதியோனிடம், “உன்னிடம் மிக அதிகமான மனிதர் இருக்கிறார்கள். அவர்கள் மீதியானியரை வென்றால் தாங்களே வென்றதாக நினைப்பார்கள். பயந்திருக்கிற எவரையும் வீட்டுக்கு அனுப்பிவிடு” என்றார். அப்போது 22,000 பேர் வீட்டுக்குத் திரும்பினர் (7:2-3).
3. தேவன் மீண்டும் கிதியோனிடம், “இன்னும் அதிகமான மனிதர் இருக்கிறார்கள். அவர்களை ஆற்றண்டைக்குக் கொண்டுபோய் தண்ணீர் குடிக்கச் செய். போரிடத் தெரிந்தெடுக்க வேண்டியவர்களை நான் உனக்குக் காட்டுவேன்” என்றார் (7:4).
4. கிதியோன் மனிதர்களை தண்ணீர் குடிக்க ஆற்றண்டைக்குக் கொண்டுசென்றான். படம் 15-ஐக் காட்டுங்கள். அவர்களில் பெரும்பாலோர் மண்டியிட்டு நாயைப் போல குடித்தனர். 300 பேர் மட்டுமே தங்கள் கையால் தண்ணீரை அள்ளிக் குடித்தனர். வலிமையான மீதியானியப் படையுடன் போரிட இந்த 300 வீரர்களை மட்டும் அழைத்துச் செல்லும்படி தேவன் கிதியோனுக்குக் கூறினார் (7:5-7).
கதைக்கு நம் பதில்
மீதியானியர் அனைவருக்கும் எதிராக 300 வீரர்களை மட்டுமே தேவன் கிதியோனுக்கு அனுமதித்தார்; ஏனெனில் இஸ்ரவேல் தம் சொந்த பலத்தை அல்ல, தேவனுடைய வல்லமையையே சார்ந்திருக்க வேண்டும் என்பதைக் காணும்படிதான். அப்போது அவர்கள் தேவனில்லாமல் செய்ய முடியும் என்று நினைக்காமல், தங்களை இரட்சித்ததற்காக அவரைக் கனப்படுத்துவார்கள் (7:2). தம் வேலையைச் செய்ய தேவனுக்கு அதிகமானவர்களோ பலவான்களோ தேவையில்லை; மனமுவந்து கீழ்ப்படிகிறவர்களே தேவை.
ஜைர் சுதந்திரம் பெற்ற சிறிது காலத்தில் உள்நாட்டுப் போர் மூண்டது. சிம்பாக்கள் என்ற கிளர்ச்சிப் படைவீரர் கிறிஸ்தவத்தை எதிர்த்தனர். கிறிஸ்தவர்கள் பயந்து, சிம்பாக்கள் தங்களைக் கொன்றுவிடுவார்கள் என்று எண்ணினர். “தேவன் இங்கே செயல்படுகிறார். நாம் சிம்பாக்களுக்குப் பிரசங்கிப்போம். எங்கள் மக்களைவிட அவர்களுக்கே அது அதிகம் தேவை” என்றார் சபைத் தலைவரான யோவானே அகுத்ரி. யோவானே கைது செய்யப்பட்டு அவர்மேல் ஆறு முறை சுடப்பட்டது. அத்தனையும் குறி தவறின. பின்பு விடுதலையான யோவானே தொடர்ந்து பிரசங்கித்தார். ஜைர் கிறிஸ்தவ சபை மறையாமல் வளர்ந்தது.
மனப்பாட வசனத்தை மனதில் பதிய வைத்தல்
சங்கீதம் 98:1 – “[கர்த்தருடைய] வலதுகரமும் அவருடைய பரிசுத்த புயமும் ரட்சிப்பை உண்டாக்கினது …” வசனத்தின் சொற்களை அட்டைகளில் எழுதி, பிள்ளைகள் சரியான வரிசையில் அடுக்கச் செய்யுங்கள்.
